Charlotte Broman Mølbæk (SF), 2023-04-20:
Tak for ordet, formand.
»Det er utroligt, hvad et menneske kan udholde, blot det føler, at der er en mening med modgangen eller lidelsen«, og Søren Kierkegaard havde ret.
Vi har længe vidst, at kulturen i Danmark har brug for en opprioritering.
Vi har brug for indsigt, overblik og mere viden fra aktørerne på kulturområdet – et rum, der skaber overblik og indsigt, og som fremmer formidling og dialog i kulturdebatten.
Der har længe huseret en debat, i forhold til om vi skulle have Kulturens Analyseinstitut, men særlig under corona så vi, at der var store udfordringer, når det gælder en samlet viden om kunsten og kulturen i Danmark.
Der manglede et overblik over de mange forskellige sammensætninger af kulturtilbud og kunstneriske aktiviteter i en branche, som på mange måder kreativt har indrettet sig i det samfund, der var, men som totalt forandrede sig, da corona medførte, at vi måtte være mindre sammen.
Fra den ene dag til den anden forsvandt muligheden for at udøve kunsten samt at tjene penge, og vi var alvorligt udfordret af, at mange vigtige kunstnere og kulturaktører måtte give op og forsvinde.
Bekymringen var foruroligende, og den viden, vi skulle bruge for at kunne holde hånden under de mange vigtige kulturtilbud, var mangelfuld.
Det er ikke på grund af corona, at vi skal have Kulturens Analyseinstitut, men corona understregede i den grad vigtigheden af det.
Med viden kan vi bidrage til, at udviklingen af kulturpolitikken bliver mere præcis ved analyse, data og evaluering.
Det kommer både kulturen, politikken og refleksionen til gode og i sidste ende alle borgerne derude.
Kulturens Analyseinstitut skal skabe opmærksomhed om og indsigt i sammenhængen mellem kunst, kultur og samfund, både ud fra et lokalt og nationalt, men også et internationalt perspektiv, bidrage til den kulturpolitiske debat og skabe overblik over kulturen.
Analyseinstituttet skal hjælpe med at vurdere rækkevidden af kulturpolitiske initiativer og gennemføre uafhængige udredninger, analyser, undersøgelser og evalueringer af betydningen for kunstens og kulturens udvikling, ligesom det skal give kunstens og kulturlivets aktører og medierne, forskerne og beslutningstagerne inspiration og værktøjer til at arbejde med kunstens og kulturens sociale og økonomiske aspekter.
Alt det skal naturligvis ske i dialog med kunstens og kulturlivets aktører.
For det var også en del af den læring, vi fik fra corona, at vi skulle være bedre til at samarbejde, og dansk kulturliv begyndte at stå sammen.
Det var en virkelig skør tid, men det var også en tid, hvor jeg snakkede dagligt med kunstnere, aktører, ledere osv., fordi vi blev nødt til at hjælpes ad med at håndtere den svære situation og de mange afledte problemer heraf.
Men det blev jeg klogere af.
Kulturens Analyseinstitut kommer ikke til at løse alle de udfordringer på kulturområdet, for der skal også politiske handlinger til, men med Kulturens Analyseinstitut kan de politiske beslutninger blive langt mere kvalificerede og forhåbentlig hjælpe os alle til at anerkende kulturens værdi for os og skabe en større villighed til at investere i kunsten og kulturområdet.
I SF er vi jo meget optaget af børn og unge og deres trivsel, og vi mener, at kultur kan være med til at vende den negative udvikling, der er med mistrivsel blandt børn og unge.
Her er det også min forhåbning, at Kulturens Analyseinstitut kan bidrage til mere viden om hvordan.
Det kunne også gælde for regeringens forslag om kulturpas til sårbare unge eller i forhold til viden om, hvordan man vil sikre kultur i de tyndtbefolkede områder.
Så nu går drømmen i opfyldelse, og i SF tror vi og håber på, at analyseinstituttet kan og vil skabe mere fokus på kulturens betydning for mennesker og samfund.
Og som den ræverøde, venstreorienterede kvinde, jeg er, har jeg i min politiske karriere lært, at sejre skal fejres, og derfor er jeg også glad for, at vi endelig, med tålmodighed, også vedtager det forslag ved lov, som vi fik igennem med finansloven for 2022 , hvor vi fik regeringen til at kigge vores norske naboer over skulderen og lade sig inspirere til et analyseinstitut i Danmark.
Vi er naturligvis for det her forslag.